Diari Oficial de la Generalitat Valenciana


Sumari del DOGV 9042, del 16-03-2021 (2021/2547)

RESOLUCIÓ de 9 de març de 2021, del director general de Relacions amb les Corts, per la qual es publica el protocol general de col·laboració entre la Generalitat, a través de la Conselleria d'Hisenda i Model Econòmic, i les universitats de titularitat pública integrants del Sistema Universitari Valencià, per a la creació de la Xarxa de Càtedres de Transformació del Model Econòmic.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9042

Data del DOGV
:   16-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/2547


Data del document
:   09-03-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 9 de març de 2021, del director general de Relacions amb les Corts, per la qual es publica el protocol general de col·laboració entre la Generalitat, a través de la Conselleria d'Hisenda i Model Econòmic, i les universitats de titularitat pública integrants del Sistema Universitari Valencià, per a la creació de la Xarxa de Càtedres de Transformació del Model Econòmic. [2021/2547]  
La Generalitat, a través de la Conselleria d'Hisenda i Model Econòmic, i les universitats de titularitat pública integrants del Sistema Universitari Valencià, d'acord amb el que s'estableix en l'article 2.1 de la Llei 4/2007, de 9 de febrer, de coordinació del Sistema Universitari Valencià, han subscrit, prèvia tramitació reglamentària, els dies 20, 14, 14, 12, 11 i 5 de maig de 2020, el protocol general de col·laboració per a la creació de la Xarxa de Càtedres de Transformació del Model Econòmic, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 8 de març de 2021 i número 409/2021, és procedent la publicació en el Diari Oficial de la Generalitat Valenciana del protocol, que figura annex a aquesta resolució.  
  
  
València, 9 de març de 2021.- El director general de Relacions amb les Corts: Antonio Torres Salvador.  
  
Protocol general de col·laboració entre la Generalitat, a través de la Conselleria d'Hisenda i Model Econòmic i el sistema universitari valencià per a la creació de la Xarxa de Càtedres de Transformació del Model Econòmic  
  
D'una banda, la Generalitat, representada per Vicent Soler i Marco, conseller d'Hisenda i Model Econòmic, conseller d'Hisenda i Model Econòmic en virtut del nomenament mitjançant Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries, en l'exercici de les atribucions que li confereix la Llei 5/1983, de 30 de desembre, del Consell.  
D'una altra, Maria Vicenta Mestre Escrivà, en qualitat de rectora de la Universitat de València, nomenada pel Decret 41/2018, de 6 d'abril, del Consell, i en virtut de les atribucions que té conferides per l'article 94.1.d dels Estatuts de la Universitat de València, aprovats pel Decret 128/2004, de 30 de juliol, del Consell modificats pel Decret 45/2013, de 28 de març, del Consell.  
D'una altra, Francisco José Mora Mas, en qualitat de rector de la Universitat Politècnica de València, nomenat pel Decret 64/2017, de 26 de maig, del Consell, i en virtut de les atribucions que té conferides per l'article 53.d dels Estatuts de la Universitat Politècnica de València, aprovats pel Decret 182/2011, de 25 de novembre, del Consell.  
  
D'una altra, Manuel Palomar Sanz, en qualitat de rector de la Universitat d'Alacant, nomenat pel Decret 57/2016, de 13 de maig, del Consell, i en virtut de les atribucions que té conferides per l'article 64, apartat h de l'Estatut de la Universitat d'Alacant, aprovats pel Decret 25/2012, de 3 de febrer, del Consell.  
D'una altra, Eva Alcón Soler, en qualitat de rectora de la Universitat Jaume I de Castelló, nomenada pel Decret 70/2018, d'1 de juny, del Consell, i en virtut de les atribucions que té conferides per l'article 70.1.t dels Estatuts de la Universitat Jaume I de Castelló, aprovats pel Decret 116/2010, de 27 d'agost, del Consell.  
D'una altra, Juan José Ruiz Martínez, en qualitat de rector de la Universitat Miguel Hernández d'Elx, nomenat pel Decret 69/2019, de 17 de maig, del Consell, i en virtut de les atribucions que té conferides per l'article 33.4.l, de l'Estatut de la Universitat Miguel Hernández, aprovats pel Decret 208/2004, de 8 d'octubre, del Consell.  
Les parts, en la representació que respectivament exerceixen, es reconeixen conjuntament competència i capacitat per a subscriure aquest Protocol General, i a aquest efecte  
Exposen  
1. Que l'article 5 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, estableix que s'assignen a la Conselleria d'Hisenda i Model Econòmic les competències en matèria d'hisenda, model econòmic i finançament, sector públic empresarial i fundacional de la Generalitat i consorcis no sanitaris adscrits a la Generalitat, patrimoni, projectes i fons europeus, i tecnologies de la informació i la comunicació de l'Administració.  
2. Que aquestes universitats tenen objectius i interessos comuns en l'àmbit de la transformació del model econòmic de la Comunitat Valenciana i estan interessades a col·laborar amb la Generalitat en el desenvolupament d'aquest tipus d'iniciatives, mitjançant la realització de programes formatius, d'investigació i de reflexió universitària orientats cap al coneixement i la difusió de les temàtiques en matèria de transferència del model econòmic.  
3. La creació de la Xarxa de Càtedres de Transformació del Model Econòmic té com a finalitat desenvolupar activitats d'investigació, docents i de difusió sobre futures estratègies en matèria de transformació del model econòmic de la Comunitat Valenciana. A partir del treball d'aquestes institucions es podran generar sinergies que permeten avanços en el disseny i la implementació de mesures específiques, i que aquests avanços siguen transferits a la societat per a garantir el benestar de la ciutadania de la Comunitat Valenciana.  
4. La finalitat és aconseguir que la Xarxa siga un punt d'unió decisiu i funcional entre l'activitat educativa i investigadora de les universitats amb el disseny, la planificació, la gestió, l'execució i les polítiques públiques de la Comunitat Valenciana.  
5. El present protocol general conté una manifestació de voluntat de les parts que ho subscriuen per a actuar amb un objectiu comú, però no suposa la formalització de cap compromís jurídic concret i exigible, d'acord amb el que estableix el segon paràgraf de l'apartat 1 de l'article 47 de la Llei 40/2015, d'1 d'octubre, de règim jurídic del sector públic.  
  
Així, amb el propòsit de fer possible quant antecedeix i especialment, la mútua col·laboració i coordinació d'actuacions entre la Generalitat i les universitats participants, es reconeixen plena capacitat i  
  
  
Manifesten  
  
Primera. Objecte  
Per complir les finalitats anteriors, és objecte d'aquest Protocol general establir les bases generals de la col·laboració futura entre les parts, amb la finalitat de contribuir a la transformació del Model Econòmic de la Comunitat Valenciana, amb la creació, per part de les universitats signatàries, de la Xarxa de Càtedres de Transformació del Model Econòmic, com una plataforma acadèmica que pretén constituir un espai de formació, investigació i divulgació de les necessitats en matèria de transferència del model econòmic i determinar el marc de col·laboració entre la Generalitat i cadascuna d'aquestes universitats.  
  
El desenvolupament d'aquestes activitats serà dut a terme a través d'un conveni específic anual, que haurà de ser subscrit per la Generalitat i la resta de participants en aquest Protocol General. Així mateix, en funció dels projectes concrets realitzats per la Xarxa de Càtedres, podran col·laborar, en aquests, altres centres, departaments i instituts.  
La Xarxa de Càtedres de Transformació del Model Econòmic no és un nou òrgan de l'administració del Consell.  
Les parts es regeixen en les seues relacions pels principis de col·laboració i cooperació, i els criteris d'eficiència i interés públic inspiren la seua actuació. Es comprometen a mantindre una comunicació i cooperació estreta i continuada, basada en els principis de respecte a cada una de les parts firmants, a les seues formes d'organització i funcionament i als seus membres.  
  
Segona. Activitats de la Xarxa de Càtedres  
La Xarxa de Càtedres girarà entorn a tres eixos principals:  
1. Activitats formatives ja siga a estudiants, empreses o institucions.  
  
2. Activitats investigadores com ara:  
- Desenvolupament de línies d'investigació conjunta.  
- Suport en la realització de tesis doctorals en l'àrea de coneixement de la Càtedra  
- Realització d'estudis i treballs de recerca.  
3. Activitats divulgatives com ara:  
- Publicacions sobre temes d'interés en l'àmbit de la Xarxa de Càtedres.  
- Promoció en esdeveniments científics, tècnics i artístics.  
- Organització d'exposicions i concursos.  
- Conferències, seminaris i tallers.  
- Promoció de trobades nacionals i internacionals de persones expertes en l'àrea d'interés de la Càtedra.  
Es crearà un espai web i un perfil en les principals xarxes socials únic de la Xarxa on cadascuna de les Càtedres publicarà les activitats pròpies realitzades, independentment de la comunicació específica que es realitze a cada universitat.  
I, a més, qualsevol altra activitat que establisca el programa de treball de la Comissió Mixta de Seguiment de la Xarxa de Càtedres.  
  
Tercera. Convenis i acords individuals  
Per al desenvolupament de les activitats esmentades en aquest Protocol General, les parts subscriuran els oportuns convenis o acords individuals, on es fixarà un objecte diferenciat per a cada universitat i que es determinarà en cada conveni que hauran de ser firmats per la Generalitat i la resta de participants en aquest Protocol General.  
La Conselleria d'Hisenda i Model Econòmic de la Generalitat finançarà aquestes activitats amb l'aportació anual que es preveja en els pressupostos de la Generalitat de l'exercici corresponent. L'aportació econòmica s'establirà en cada conveni concret.  
  
Quarta. Impuls de les actuacions  
Les parts impulsaran les actuacions necessàries per a avançar en la concreció dels compromisos i de les accions, que, si escau, hauran d'aprovar les respectives institucions, després dels informes i tràmits oportuns.  
  
Cinquena. Comissió Mixta de Seguiment  
Per al compliment dels compromisos i del seguiment del funcionament del present protocol es constituirà una comissió paritària de seguiment, que estarà integrada per cinc persones en representació de les universitats firmants, a raó d'una persona per cadascuna de les cinc universitats signatàries, i tres persones en representació de la Conselleria d'Hisenda i Model Econòmic, una de les quals ostentarà la presidència de la comissió i el vot de la qual dirimirà les situacions d'empat.  
  
La Universitat coordinadora de la Xarxa de Càtedres ostentarà la secretaria de la comissió.  
La Comissió Mixta de Seguiment es constituirà en el termini de trenta dies a partir de l'entrada en vigor d'aquest Protocol General de Col·laboració i es reunirà almenys dues vegades a l'any i sempre que siga sol·licitat motivadament per alguna de les parts signatàries.  
En el cas que una de les universitats firmants decidisca abandonar voluntàriament l'acord de col·laboració, perdrà la seua representació en aquest òrgan.  
La Comissió vetlarà pel bon compliment d'aquest Protocol General i dels convenis que es deriven, i per a això podrà aprovar les directrius que el desenvolupen i resoldre els conflictes que puguen sorgir entre les parts.  
El seu funcionament i l'adopció d'acords es regularan pel que preveuen els articles 15 i següents de la Llei 40/2015, d'1 d'octubre, de règim jurídic del sector públic. Es procurarà la presència equilibrada de dones i homes, en aplicació d'allò que preveu el II Pla d'Igualtat de Dones i Homes de l'Administració de la Generalitat, aprovat per Acord de 10 de març de 2017, del Consell.  
Una còpia de les actes, acords o informes que, si escau, emeta la Comissió Mixta de Seguiment, en el desenvolupament i execució de les funcions que tinga assignades, serà remesa a la Direcció General de Model Econòmic, Financiació i Política Financiera.  
  
Sisena. Coordinació i Comunicació  
Cada universitat designarà un director o directora de la Càtedra que apareixerà reflectit en el conveni específic a signar per la Conselleria i cada una de les cinc universitats.  
La coordinació de la Xarxa de Càtedres de Transformació del Model Econòmic serà exercida per una de les universitats a designació de la Conselleria i quedarà recollida en els respectius convenis anuals.  
  
Les activitats objecte d'aquests convenis es realitzaran en les respectives seus i instal·lacions pròpies de les universitats firmants o en qualsevol altre espai determinat de comú acord per les institucions.  
  
Es crearà una marca única de la Càtedra de Transformació del Model Econòmic que continga la marca de la Conselleria i les de les cinc universitats firmants.  
  
Setena. Vigència i extinció  
Aquest Protocol general entrarà en vigor en el moment de la signatura i continuarà vigent en tant no concórreguen les causes de resolució legal o reglamentàriament establides.  
El compliment i la resolució d'aquest Protocol general en causaran la liquidació amb l'objecte de determinar les obligacions i compromisos de cadascuna de les parts, en els termes establits en l'article 52 de la Llei 40/2015.  
En el supòsit d'extinció d'aquest Protocol per causes diferents de la conclusió del termini de la seua vigència, les parts, a proposta de la comissió mixta de seguiment, podran acordar la continuació i finalització de les actuacions en curs que consideren oportunes, establint un termini improrrogable per a la seua finalització, transcorregut el qual haurà de realitzar-se la liquidació de les mateixes en els termes establits legalment.  
Si alguna de les universitats signants del present Protocol General decideix abandonar-lo, això no suposarà l'extinció d'aquest, que podrà continuar tenint efecte respecte de les parts que hi romanguen.  
  
  
Huitena. Confidencialitat  
La confidencialitat i la publicació de resultats es regularan, de mutu acord entre les universitats i la Generalitat, si s'estima oportú, mitjançant un conveni específic.  
  
Novena. Jurisdicció  
Aquest protocol general té naturalesa administrativa i es regirà per les normes del dret administratiu; en cas de conflicte serà competent la jurisdicció contenciosa administrativa.  
  
Desena. Publicitat  
El text íntegre d'aquest protocol general es publicarà en el Diari Oficial de la Generalitat Valenciana i a més es farà públic en el portal de transparència de la Generalitat GVA Oberta i en la pàgina web de les universitats signatàries, segons es disposa en l'article 9.1.c de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
I perquè conste als efectes oportuns, com a prova de conformitat amb tot l'anterior, firmen els compareixents, en la data que s'indica.  
  
  
20.05.2020. El conseller d'Hisenda i Model Econòmic: Vicent Soler i Marco.  
05.05.2020. La rectora de la Universitat de València - Estudi General: M.ª Vicenta Mestre Escrivà.  
11.05.2020. El rector de la Universitat Politècnica de València: Francisco José Mora Mas.  
12.05.2020. El rector de la Universitat d'Alacant: Manuel Palomar Sanz.  
14.05.2020. La rectora de la Universitat Jaume I de Castelló: Eva Alcón Soler.  
15.05.2020. El rector de la Universitat Miguel Hernández d'Elx: Juan José Ruiz Martínez.